དང་པོར་བཤད་པ་ཡིན།།ཆོས་རྣམས་ཐམས་ཅད་སྒྱུ་མ་འདྲར་ཤེས་ཏེ།།དེ་ནི་མཚན་མའི་སྤྱོད་ཡུལ་ལྡན་མ་ཡིན།།ཡེ་ཤེས་འཕེལ་བའི་ས་ལས་མི་ཉམས་ཏེ།།འདི་དག་བཟོད་པ་དང་པོའི་ཁྱད་པར་རོ།།མདོ་སྡེའི་ཚུལ་ཀུན་ལ་ཡང་དེ་མཁས་ཤིང་།།ལེགས་པར་སྨྲས་ལ་མཁས་པ་ཤིན་ཏུ་མོས།།བདེར་གཤེགས་མཁྱེན་ལ་མཐའ་ཡས་ཡེ་ཤེས་ཅན།།འདི་དག་བཟོད་པ་དང་པོའི་ཁྱད་པར་རོ།།ལེགས་པར་བཤད་པའི་ཆོས་ནི་གང་ཐོས་ཀྱང་།།སངས་རྒྱས་དག་གིས་བཤད་པར་ཐེ་ཚོམ་མེད།།རྒྱལ་བ་ཀུན་གྱི་ཆོས་ལ་དེ་མོས་ཏེ།།འདི་དག་བཟོད་པ་དང་པོའི་ཁྱད་པར་རོ།།སྟོང་པ་བདེ་བར་གཤེགས་པས་བཤད་པ་ལྟར།།ངེས་དོན་མདོ་སྡེ་དག་གི་བྱེ་བྲག་ཤེས།།གང་ལས་སེམས་ཅན་གང་ཟག་སྐྱེས་བུ་བསྟན།།ཆོས་དེ་ཐམས་ཅད་དྲང་བའི་དོན་དུ་ཤེས།།འཇིག་རྟེན་འདི་ན་མུ་སྟེགས་མང་ཡོད་པ།།དེ་དག་ལ་ཡང་དེ་ནི་ཡིད་མི་ཁྲོ།།དེ་དག་ལ་ནི་སྙིང་རྗེ་ཉེ་བར་འཇོག།འདི་དག་བཟོད་པ་དང་པོའི་ཁྱད་པར་རོ།།དེ་ལ་གཟུངས་རྣམས་ཡོངས་སུ་སྣང་བར་འགྱུར།།སྣང་བ་དེ་ལ་ནམ་ཡང་ཐེ་ཚོམ་མེད།།བདེན་པའི་རྗེས་སུ་འབྲང་བའི་ཚིག་སྨྲས་ཏེ།འདི་དག་བཟོད་པ་དང་པོའི་ཁྱད་པར་རོ།།རླུང་དང་ཆུ་དང་མེ་དང་ས་རྣམས་ཀྱི།ཁམས་བཞི་པོ་ནི་རྣམ་པ་གཞན་འགྱུར་ཡང་།།སངས་རྒྱས་བྱང་ཆུབ་ལས་ནི་དེ་མི་ལྡོག།འདི་དག་བཟོད་པ་དང་པོའི་ཁྱད་པར་རོ།།འཇིག་རྟེན་བཟོ་གནས་མང་པོ་ཅི་ཡོད་པ།།ཐམས་ཅད་བྱང་ཆུབ་སེམས་དཔའ་དེས་བསླབས་ཏེ།།བདག་ལས་ལྷག་པ་སུ་ཡང་མི་མཐོང་བ།།འདི་དག་བཟོད་པ་དང་པོའི་ཁྱད་པར་རོ།།ཞི་གནས་སྟོབས་ཀྱིས་བསྐྱོད་པ་མེད་གྱུར་ཅིང་།།ལྷག་མཐོང་གིས་ནི་རི་བོ་ལྟ་བུར་གྱུར།།སེམས་ཅན་ཀུན་གྱིས་འཁྲུགས་པར་མི་ནུས་ཏེ།།དེ་ནི་བཟོད་པ་གཉིས་སུ་བཤད་པ་ཡིན།།མཉམ་པར་བཞག་བཞིན་དུ་ནི་ལྡང་ཞིང་སྨྲ།།མཉམ་པར་བཞག་པས་འདུག་ཅིང་འཆག་པར་བྱེད།།མཁས་པ་ཏིང་ངེ་འཛིན་གྱི་ཕ་རོལ་ཕྱིན།།འདི་དག་བཟོད་པ་གཉིས་པའི་ཁྱད་པར་རོ།།མཉམ་པར་བཞག་པས་མངོན་ཤེས་ལྔ་ཐོབ་སྟེ།།ཆོས་རྣམས་སྟོན་ཅིང་ཞིང་ནི་བརྒྱར་ཡང་འགྲོ།།དེ་ནི་རྫུ་འཕྲུལ་སྟོབས་ལས་མི་ཉམས་ཏེ།།འདི་དག་བཟོད་པ་